SKRIFTLIG FORESPØRGSEL E-1531/02

af Robert Goebbels (PSE) til Kommissionen

(3. juni 2002)

Om: Kommissionens forvaltning af sit rådgiver-personale

Den interne evaluering med titlen Morgendagens Kommission (Decode), der afsluttedes i juli 1998, skulle give en aktuel analyse af alle Kommissionens aktiviteter og det dermed forbundne ressourceforbrug, således at den fik mulighed for at planlægge sin fremtid og påbegynde reformen af sin organisation og drift. Decode-evalueringen omfattede ligeledes rådgiverne, der ikke indgår i det faste personale. Det fremgik bl.a., at disse rådgivere havde opgaver, hvis indhold var upræcist, at de anvendtes uhensigtsmæssigt, og at deres rolle burde tages op til fornyet overvejelse.

Det skal bemærkes, at det i den kritiske del af en rapport udarbejdet for Kommissionen af en særlig task force om rådgivere fastslås, at Kommissionen er skyld i, at indsatsen på det pågældende område fungerer dårligt. Samtidig indeholder rapporten imidlertid forslag, der i modstrid med denne analyse hovedsagelig straffer de rådgivere, der ikke er ansvarlige for denne kritisable situation. Selv om det måtte forventes, fremkommer rapporten ikke med nogen løsning på, hvordan man kan klare problemet uden at laste disse medarbejdere.

Kan Kommissionen oplyse:

1. hvorledes denne rapport er blevet fulgt op?

2. med hvilke konkrete tiltag den agter at reagere herpå?

3. hvor langt behandlingen af denne sag og nærmere bestemt de pågældende rådgiveres sag er nået?

Svar afgivet på Kommissionens vegne af Neil Kinnock

(17. juli 2002)

Den 28. februar 2001 anmodede Kommissionen Generaldirektoratet for Personale og Administration og Generalsekretariatet om at nedsætte en task force, der skulle foretage en grundig analyse af hver konsulentstilling og fastslå dennes politiske og/eller tekniske merværdi for Kommissionen.

Task forcen blev oprettet den 19. juli 2001 med henblik på at aflevere en rapport til Generalsekretariatet og generaldirektøren for personale og administration indeholdende:

- en evaluering af de opgaver, der udføres af konsulenter og personligt udnævnte konsulenter inden for hvert generaldirektorat

- en identificering af problemerne (og bl. a. eventuelle anbefalinger og nødvendige overgangsforanstaltninger) samt

- en definition af konsulenternes rolle i Kommissionen og anbefalinger med henblik på fremtiden.

Task forcens rapport blev færdiggjort i november 2001 og sendt til alle generaldirektører og ledere. Generalsekretariatet og Generaldirektoratet for Personale og Administration har anmodet medlemmerne af task forcen om at mødes med de enkelte generaldirektører og præsentere rapporten og drøfte konklusionerne heri med disse. Disse møder er ved at blive tilrettelagt.

Det fremgår af analysen i rapporten, at konsulenternes opgaver ofte er dårligt defineret, og at procedurerne for deres udnævnelse ikke altid har været særlig klare. I konklusionerne siges det, at dette ikke er i overensstemmelse med Kommissionen retningslinjer, og at det viser, at ressourcerne ikke finder bedst mulig anvendelse. Task forcen anbefaler, at der vedtages regler, som bedre definerer, hvilke konsulentstillinger der skal bevares, og hvilke der bør nedlægges, som indeholder stillingsbeskrivelser for konsulenter, og som tydeliggør udvælgelses- og udnævnelsesprocedurerne.

Af ovenstående grunde er det klart, at rapportens konklusioner ikke er i modstrid med dens analyser, og at de ikke kan anses for at straffe konsulenterne, specielt da rapporten fokuserer mere på strukturer og procedurer end på enkeltpersoner.

Der vil blive fremlagt et høringsdokument om konsulenterne. Når Kommissionen har vedtaget nye retningslinjer, vil de regler, som er indeholdt heri blive anvendt fra fald til fald, således at der både tages hensyn til tjenestens og de berørte enkeltpersoners tarv.